У апошнія гады пачасціліся выпадкі пашкоджання дзікай жывёлай пасеваў сельскагаспадарчых культур. Гэта назіраецца як на палях сельгасарганізацый, так і на прыватных прысядзібных участках і звязана з павелічэннем колькасці дзікоў у лясах раёна. Трэба адзначыць, што, у адпаведнасці з пунктам 97 Правілаў вядзення паляўнічай гаспадаркі і палявання, землекарыстальнікі, якія вырошчваюць сельскагаспадарчыя і лясныя культуры, а таксама карыстальнікі паляўнічых угоддзяў абавязаны прымаць меры па прадухіленню знішчэння ці пашкоджання зверам сельскагаспадарчых пасеваў. Для аховы асабліва каштоўных пасеваў можна выкарыстоўваць электразагарадзі, а таксама разнастайныя адпужваючыя прыстасаванні. Яны бываюць: зрокавыя (пудзіла), гукавыя (развешаныя кансерваваныя бляшанкі), пахучыя (старое адзенне, якое ўтрымлівае пах чалавека). Варта выкарыстоўваць іх камбінацыю. Таксама на самых праблематычных участках можна стварыць фактар неспакою — рэгулярна адпужваць звероў. Але трэба памятаць, што дзікая жывёла даволі хутка прывыкае, таму варта чаргаваць спосабы адпужвання. І, безумоўна, найбольш эфектыўным метадам аховы пасеваў ад пашкоджання іх звярамі, з’яўляецца абгароджванне. У комплексе згаданыя вышэй спосабы дазваляюць практычна поўнасцю пазбегнуць страт ураджаю з-за дзікай жывёлы. Эдуард ШУЛЯК, дырэктар раённай арганізацыі БТПР. Вадзім САЙКА, інжынер па паляўнічай гаспадарцы ДЛГУ “ Ганцавіцкі лясгас”.